- إِنْجِيلُ يُوحَنَّا
- <
- 1
- >

إِنْجِيلُ يُوحَنَّا
بلا شَك، نَكتَب إنجيل يوحَنّا لكْنايَس عايشين في سوريا وَلاّ في آسيا الصُغرى اللي دُرك يْسَمّيوها التُرك.
هاد الإنجيل يْحَب بَزّاف يْوَرّي المَعنى المَخفي مْتاع كْلام وفْعال يَسوع ماشي كيما الأناجيل الأخرين، بَصَّح الحْكاية اللي تْخَص موت يَسوع فيها حاجات بَزّاف كيما الحْكاية مْتاع مَتّى ومَرقَص ولوقا.
إنجيل يوحَنّا ما يَحكيش على زْيادة يَسوع وَلا على البَدية مْتاع حْياتو. يْدير مُقَدّمة كْبيرة يْبَيَّن فيها باللي يَسوع هُوَ كَلمة الله اللي كانَت مع الله من الأوَّل. يَسوع، كَلمة الله، جا يْعيش مع بْني آدَم باش يَقَّدرو يْوَلّيو وْلاد الله. كانَت عَلاقة يَسوع قْوِيّة مع الآب كي كان عايَش على الأرض، وهُوَ المَبعوت من عَند الآب للدَنيا وكامَل اللي يْحَوّسو على الله بالمْحَبّة، يَقَّدرو يَعَّرفوه بيَسوع. واليْهود في مَقصود يوحَنّا هومَ عَديان يَسوع، الكُترة مَنهُم الرِيّاس مْتاع الدين اللي وَقفو ضَدّو. يَسوع هُوَ بالدات يْهودي والتابعين الأوّلانِيّين مْتاعو تاني، بَصَّح يوحَنّا ما يَقصَدش الجَنسِيّة.
الفُصول من 1 ل 12 يَحكيو سْبَع عْمال هايلين مْتاع يَسوع. هاد العْمال يْعَيّطولهُم مارات خاطَر يْبَيّنو باللي يَسوع هُوَ بن الله. يَحكيو تاني على مُلاقاة يَسوع مع ناس كيما الرايَس الديني، والمْرا السامرية وشي مَرضى. فالتَعليم مْتاعو، يَسوع يْقَدَّم نَفسو باللي هُوَ الخُبز اللي يْمَد الحْياة، نور الدَنيا، باب الخَرفان، الراعي اللي يْڤَوَّد بْني آدَم لله الآب، القِيامة والحْياة، الطْريق والحَق والحْياة، وهو الكَرمة.
الفُصول من 13 ل 21 يَحكيو كيفاش حَتّى وْصَل الوَقت وين كان لازَم ليَسوع باش يْخَلّي الدَنيا ويْروح لباباه. يَهْدَر للتابعين مْتاعو، يَنصَحهُم للوَقت وين يْغيب عليهُم، أومبَعد، يْصَلّي ويْوَصّي الله باباه عليهُم.
كاتَب الإنجيل يْقول باللي كَتبو باش اللي ما شافوش يَسوع يامنو هومَ تاني بيه.
1
الكَلمة وَلاّت دات
1 فالبَدية كانَت الكَلمة، والكَلمة كانَت مع الله، والكَلمة كانَت الله. 2 كانَت فالبَدية مع الله، 3 كُل شي كان بِيها، وحَتّى شي من اللي كان ما كان بلا بيها، 4 فيها كانَت الحْياة، والحْياة كانَت النور لبْني آدَم، 5 النور يْضَوّي فالضْلام والضْلام ما حَكموش.
6 كان راجَل مَبعوت من عَند الله، واسمو يوحَنّا، 7 جا باش يْكون شاهَد، باش يَشهَد للنور، باش كامَل يامنو على يَدّو. 8 ما كانش هُوَ النور، كان شاهَد للنور. 9 هاد النور كان هُوَ النور الحَقّاني اللي جا للدَنيا يْنَوَّر كُل بْنادَم، 10 كان فالدَنيا، وبيه اللي نْدارَت الدَنيا، والدَنيا ما عَرفاتوش. 11 جا لمَلكو، وناسو ما قَبلوهش. 12 بَصَّح كامَل اللي قَبلوه، اللي آمنو بآسمو، عْطالهُم القُدرة باش يْوَلّيو وْلاد الله، 13 نْوَلدو من الله، ماشي من الدَم وَلاّ بمُراد الدات وَلاّ بمُراد بْنادَم.
14 الكَلمة وَلاّت دات، وسَكنَت بيناتنا، وشَفنا المَجد مْتاعها، مَجد كيما المَجد مْتاع الوْحيد اللي من الآب، مْعَمَّر بالنَعمة والحَق. 15 شْهَدَّلها يوحَنَّا وعَيَّط وقال: "هَدا هُوَ اللي قُلت عليه، يْجي من بَعدي وهُوَ سْبَقني، خاطَر كان قْبَل مَنّي"، 16 ومْتاع الصَح، كامَل نَلنا من كْمالو نَعمة فوق نَعمة، 17 خاطَر الشَريعة نَعطات بموسى، النَعمة والحَق وَصلو بيَسوع المَسيح. 18 واحَد ما شاف الله، المَزيود الوْحيد، الله اللي في حُضن الآب، هُوَ اللي عَرّفو."
يوحَنّا المَعمَدان يَستَعرَف باللي هُوَ ماشي المَسيح
19 وهَدي هِيَ شْهادة يوحَنّا كي بَعتولو اليْهود من أورشَليم رْجال الدين واللاوِيّين باش يْسَقسيوَه: "شْكون أنتَ؟" 20 سْتَعرَف وما نْكَرش، سْتَعرَف: "ماشي أنا المَسيح"، 21 سَقساوَه: "واش؟ أنتَ إيلِيّا؟" قال: "ماشي أنا"، "أنتَ النَبي؟" واجَب: "لالا"، 22 هِمّالا قالولو: "شْكون أنتَ؟ باش نْجاوبو اللي بَعتونا، واش تْقول على روحَك؟" 23 قال: "أنا صوت اللي يْعَيَّط فالخْلا، سَڤّمو طْريق الرَب كيما قال إشعِيا النَبي". 24 المْراسَل كانو فَرّيسِيّين، 25 سَقساوَه وقالولو: "وَعلاش هِمّالا تْعَمَّد وَلاّ أنتَ ماشي المَسيح، وَلا إيلِيّا، وَلا النَبي؟" 26 جاوَبهُم يوحَنّا وقال: "أنا نْعَمَّد فالما، في وَسطكُم كايَن واحَد ما تَعَّرفوهش، 27 يْجي من بَعدي وأنا ما نَستاهَلش نْحَل حتى خْيوط سَبّاطو." 28 هاد الشي صْرا في بيت عَنيا، مور واد الأُردُن، وين كان يوحَنّا يْعَمَّد.
يَسوع خْروف الله
29 غَدوة من داك، شاف يوحَنّا يَسوع جاي ليه وقال: "هاوليك خْروف الله اللي يْنَحّي الخْطِيّة من الدَنيا، 30 هُوَ اللي قُلت عليه، يْجي من بَعدي راجَل، هُوَ سْبَقني، خاطَر كان قْبَل مَنّي، 31 وما كُنتش نَعَّرفو، بَصَّح باش يَضهَر هُوَ لإسرائيل، على جال هَدا اللي جيت أنا نْعَمَّد فالما". 32 وشْهَد يوحَنّا وقال: "شَفت الروح هابَط كي الحْمامة من السْما، وبْقا عليه، 33 ما كُنتش نَعَّرفو، بَصَّح اللي بْعَتني نْعَمَّد فالما، هُوَ قاللي، اللي تْشوف الروح هابَط وباقي فوق مَنّو، هُوَ اللي يْعَمَّد فالروح القُدّوس. 34 وأنا شَفت وشْهَدت باللي هَدا هُوَ بْن الله".
التابعين الأولانِيّين
35 غَدوة من داك تاني، كان يوحَنّا ومعاه زوج من التابعين مْتاعو، 36 وكي شاف يَسوع جايَز قال: "هاوليك خْروف الله". 37 كي سَمعوه الزوج تابعين مْتاعو يَهدَر، تَبّعو يَسوع. 38 دار يَسوع، شافهُم يْتَبّعو فيه وقالَلهُم: "واش راكُم تْحَوّسو؟" قالولو: "رَبّي، اللي معناه شيخ، وين تَسكُن؟" 39 قالَلهُم: "أرواحو، تْشوفو". راحو وشافو وين كان ساكَن وقَعدو معاه هَداك اليوم، وكانَت الساعة جْوايَه الرَبعة مْتاع العْشِيّة. 40 أندراوَس خو سَمعان بُطرُس كان واحَد من الزوج اللي سَمعو كْلام يوحَنّا، واللي تَبّعو يَسوع. 41 أندراوَس لْقا قْبَل خوه سَمعان وقاللو: "لْقينا المِسِيّا" ومَعناه المَسيح، 42 وأدّاه لعَند يَسوع. مَيَّز فيه يَسوع وقال: "أنتَ سَمعان بن يَوَنّا، رايَح تَتسَمّا "صَفا" ومعناه بُطرُس.
دَعوة فيلبس ونَتَنائيل
43 غَدوة من داك، حَب يَسوع يْروح للجْليل، ولْقا فيلِبُّس وقاللو: "تَبَّعني". 44 فيلِبُّس كان من بيت صيدا، من مْدينة أندراوَس وبُطرُس. 45 تْلاقا فيلِبُّس بنَتَنائيل وقاللو: "رانا لْقينا اللي كْتَب عليه موسى فالشَريعة وكَتبو عليه الأَنبيا، يَسوع بَن يوسَف مْتاع الناصرة"، 46 قاللو نَتَنائيل: "تَقدَر تْكون حاجة مْليحة من الناصرة؟" قاللو فيلِبُّس: "أرواح وشوف".
47 شاف يَسوع نَتَنائيل جاي ليه، قال عليه: "هاو صَح إسرائيلي ما فيه حَتّى دْغُل"، 48 قاللو نَتَنائيل: "كيفاش تَعرَفني؟" واجبو يَسوع: "قْبَل ما يْعَيَّطلَك فيلِبُّس، كي كُنت تَحت الكَرمة، شَفتَك"، 49 جاوبو نَتَنائيل وقال: "شيخ، أنتَ بْن الله، أنتَ سَلطان إسرائيل". 50 جاوبو يَسوع وقاللو: "كي قُلتلَك باللي شَفتَك تَحت الكَرمة آمَنت؟ رايَح تْشوف كْتَر من هَكدا"، 51 وقاللو: "نْقولَلكُم الصَح الصَح، رايحين تْشوفو السْما مَحلولة، ومَلايكة الله يَطَّلعو ويَهَّبطو على بْن الإنسان".

- إِنْجِيلُ يُوحَنَّا
- <
- 1
- >

© 2018 UBS